Android Auto får kæmpe opdatering – her er nyhederne

Android Auto har længe været den lidt mere rodede fætter til Apple CarPlay. Det kan snart ændre sig. Google har præsenteret en stor opdatering, der skal gøre Android Auto langt bedre til at udnytte de store og ofte underligt formede skærme, som bilproducenterne efterhånden plastrer kabinen til med.

Den vigtigste nyhed er enkel: Android Auto skal fremover automatisk tilpasse sig bilens skærm. Det betyder, at Google Maps kan fylde hele displayet ud – også hvis skærmen er rund, trapezformet eller bare designet af en bilproducent med lidt for frie hænder.

Google har vist funktionen på blandt andet Minis runde skærm, Lucid Airs irregulære display og BMW iX3’s brede midterskærm. Fællesnævneren er, at kortet strækker sig helt ud til kanten, mens knapper og betjening stadig holdes samlet i et mere overskueligt felt. Det betyder mindre spildplads og et mere moderne udtryk. Ikke mindst i elbiler, hvor infotainmentskærmen i praksis er blevet bilens vigtigste betjeningsflade.

Widgets oven på kortet

Google åbner også for, at widgets kan lægges oven på Google Maps. Det kan for eksempel være musik eller kalender – uden at man skal hoppe frem og tilbage mellem apps, mens navigationen kører. Google Maps får samtidig en mere avanceret 3D-visning med bygninger, broer, terræn, vejbaner, trafiklys og stopskilte. Den slags detaljer kan være med til at gøre navigationen mere brugbar end den klassiske blå streg på et fladt kort.

Video i bilen – men kun når du holder stille

Android Auto får også understøttelse af video i Full HD (1080p) med 60 billeder i sekundet. Det gælder i første omgang udvalgte biler fra blandt andre BMW, Ford, Genesis, Hyundai, Kia, Mercedes-Benz, Renault, Skoda og Volvo.

Video fra YouTube og andre streamingtjenester må dog kun vises, når bilen holder parkeret. Starter man bilen, forsvinder billedet, mens lyden kan fortsætte, hvis appen understøtter afspilning i baggrunden. Dermed bliver Android Auto mere brugbart som underholdning, når man venter ved ladestanderen, holder pause på ferieturen eller sidder i bilen før en aftale.

Gemini flytter med ind i kabinen

Google vil naturligvis også integrere Gemini tættere i Android Auto. Senere i år skal AI-assistenten kunne forstå mere af sammenhængen i beskeder, kalender og apps. Eksempelvis kan Gemini foreslå et svar, hvis en ven spørger efter en adresse, som allerede findes i dine beskeder, mails eller kalender. Google nævner også muligheden for at bestille det sædvanlige måltid til afhentning via stemmestyring.

Se Googles præsentation af den nye Android Auto her.

På lydsiden kommer der desuden Dolby Atmos i understøttede apps og biler. Her er blandt andre BMW, Genesis, Mercedes-Benz, Renault, Skoda og Volvo nævnt blandt de første mærker.

Opdateringen gør ikke nødvendigvis bilernes egne infotainmentsystemer overflødige. Men for mange Android-brugere kan den gøre valget meget nemmere: Sæt telefonen til, og lad Google overtage skærmen. Nu bare uden de sorte kanter.

Android Auto får kæmpe opdatering – her er nyhederne