Android Auto får længe ventet funktion

Fremover bliver det muligt at se video og browse nettet via Android Auto, men kun når bilen holder parkeret. Det oplyser Google i et blogindlæg, hvor de præsenterer næste skridt i udrulningen af nye app-funktioner til bilplatformen.

Funktionen bliver tilgængelig i biler, der understøtter Android Auto og har telefoner med Android 16 eller nyere. Videoafspilning kommer dog med en væsentlig sikkerhedsforanstaltning: Det virker udelukkende, når bilen ikke er i bevægelse. Detaljer om browserfunktionen er endnu ikke blevet offentliggjort.

Derudover planlægger Google at introducere en såkaldt audio-only-tilstand for videoapps på Android Automotive (det Android-baserede system, som er indbygget i visse bilmodeller). Det vil give mulighed for at lytte til indhold – som for eksempel YouTube-videoer – under kørsel, uden at skærmen viser billeder.

Kategorier | Android Auto | Android Automotive
Media | Åben | Åben
Navigation | Åben | Åben
Point-of-interest | Åben | Åben
Internet of Things | Åben | Åben
Vejr | Åben | Åben
Video | Kommer snart | Åben
Browser | Kommer snart | I beta-test
Spil | I beta-test | I beta-test
Kommunikation (Beskeder og VoIP) | I beta-test | Kommer snart

Samtidig har Google løftet sløret for, at vejrudsigter nu er blevet en fast del af Android Auto-universet. Vejr-apps var tidligere i beta, men er nu åbnet op for alle udviklere, så længe de overholder Googles retningslinjer for kvalitet og sikkerhed.

Flere informationer om browseradgang og understøttede bilmodeller ventes senere på året, når den fulde udrulning går i gang.

Android Auto får længe ventet funktion